**แนวทางการปฏิบัติงาน**

**เรื่อง การแยกทรัพย์สินประเภทเงินของลูกค้า**

**--------------------------------------**

เพื่อมิให้เป็นภาระด้านการเงินและให้เกิดความคล่องตัวในการปฏิบัติงานของสมาชิกสมาคมในการแยกทรัพย์สินลูกค้าบางกรณี

อ้างถึงประกาศคณะกรรมการกำกับตลาดทุน ที่ ทธ. 43/2552 เรื่อง การดูแลทรัพย์สินของลูกค้าของบริษัทหลักทรัพย์ หมวด 3 ข้อ 17 (1) ซึ่งกำหนดให้บริษัทสามารถแยกจำนวนเงินที่เป็นทรัพย์สินประเภทเงินของลูกค้าในแต่ละวันได้ 2 แนวทาง ได้แก่ การแยกทรัพย์สินประเภทเงินของลูกค้า ณ สิ้นวันทำการก่อน (T-1) และ การแยกทรัพย์สินประเภทเงินของลูกค้า ณ สิ้นวันทำการปัจจุบัน (T) โดยความเห็นชอบของสำนักงานกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทยจึงกำหนดแนวทางการปฏิบัติงานในการแยกทรัพย์สินประเภทเงินลูกค้า เพื่อเป็นทางเลือกให้สมาชิกสมาคมถือปฏิบัติ ดังนี้

1. ในแนวทางการปฏิบัติงานนี้

“สมาคม” หมายความว่า สมาคมบริษัทหลักทรัพย์ไทย

“สมาชิกสมาคม” หมายความว่า สมาชิกสมาคมบริษัทหลักทรัพย์ไทย

 นอกเหนือจากคำที่บัญญัติไว้ข้างต้น ให้คำที่ปรากฏในแนวทางปฏิบัติงานฉบับนี้มีความหมายเป็นไปตามนิยาม ที่กำหนดไว้ใน

ประกาศคณะกรรมการกำกับตลาดทุน ที่ ทธ. 43/2552 เรื่อง การดูแลทรัพย์สินของลูกค้าของบริษัทหลักทรัพย์

1. สมาชิกสมาคมจะต้องกำหนดนโยบายการแยกทรัพย์สินประเภทเงินของลูกค้าอย่างใดอย่างหนึ่ง และควรกำหนดวิธีการปฏิบัติในการแยกทรัพย์สินประเภทเงินของลูกค้าที่ชัดเจนและสอบทานได้
2. หากสมาชิกสมาคมเลือกแนวทางการแยกทรัพย์สินประเภทเงินของลูกค้า ณ สิ้นวันทำการก่อน (T-1)

กรณีที่บริษัททราบจำนวนเงินที่ลูกค้านำมาฝากเพื่อชำระราคาค่าซื้อหลักทรัพย์ไว้กับบริษัทล่วงหน้า บริษัทสามารถบันทืกบัญชีแยกทรัพย์สินประเภทเงินของลูกค้า ณ สิ้นวันทำการปัจจุบัน (T) ได้ โดยบริษัทต้องกำหนดนโยบายยอดฝากขั้นต่ำสำหรับกรณีนี้เป็นจำนวนเงินตั้งแต่ 10 ล้านบาทขึ้นไป และมีวิธีปฏิบัติที่ชัดเจน ทั้งนี้ จำนวนเงินฝากต้องไม่ต่ำกว่านโยบายจำนวนเงินที่กำหนดข้างต้น และทรัพย์สินจำนวนดังกล่าวเมื่อลูกค้าถอนเงินหรือนำไปชำระราคาค่าซื้อหลักทรัพย์ บริษัทไม่ต้องนำเงินส่วนนี้ไปคำนวณเพื่อทำการแยกทรัพย์สินประเภทเงินของลูกค้าในวันที่ทำการชำระราคา

1. หากสมาชิกสมาคมเลือกแนวทางการแยกทรัพย์สินประเภทเงินของลูกค้า ณ สิ้นวันทำการปัจจุบัน (T)

บริษัทสามารถแยกทรัพย์สินประเภทเงินของลูกค้าโดยใช้เวลา 16.30 น. เป็นเวลา ณ สิ้นวันทำการปัจจุบัน ในกรณีที่ลูกค้าฝากเงินในวันที่ T ภายในไม่เกิน 16.30 น. ให้บริษัทบันทึกบัญชีให้ลูกค้าในวันที่ฝาก และแยกทรัพย์สินประเภทเงินของลูกค้า ณ สิ้นวันทำการปัจจุบัน สำหรับกรณีที่ลูกค้าฝากเงินมายังบริษัทภายหลัง 16.30 น. ให้บริษัทบันทึกบัญชีให้ลูกค้าในวันที่ฝาก แต่แยกทรัพย์สินประเภทเงินของลูกค้า ณ สิ้นวันทำการก่อน (T-1)

แนวทางการปฏิบัติงานนี้มีผลบังคับตั้งแต่วันที่ประกาศเป็นต้นไป

 ประกาศ ณ วันที่ 27 สิงหาคม 2556

 (นางภัทธีรา ดิลกรุ่งธีระภพ)

 นายกสมาคม